Med holdets tredje sejr i træk cementerede Hobro sin status som overlegen duks i fodboldens 1. division. Torsdagens fortjente 3-0-hjemmesejr over Lyngby var ekstra vigtig, fordi netop Lyngby er placeret på tredjepladsen i ligaen. Det er kun top-2, som rykker op i Superligaen. Hobro er nu hele ni point foran både AC Horsens og Lyngby på henholdsvis anden- og tredjepladsen. Mens Hobro og superliganedrykkerne fra AC Horsens har spillet 16 kampe, er Lyngby noteret for 17 kampe. Mads Jessen bragte Hobro foran 1-0 i det 11. minut, mens Martin Thomsen i anden halvleg scorede to gange. Værterne var klart bedst på alle parametre undervejs i opgøret og vandt ganske fortjent. Næste udfordring for Hobro bliver noget større. På mandag gælder det pokalkvartfinalen mod de danske vicemestre fra FC Nordsjælland.

Opsummering:
Hobro topper suverænt 1. division i fodbold efter torsdagens 3-0-hjemmesejr over Lyngby.